In nomine Domini nostri Jesu-Christi, Abbo Nevernensis ecclesiæ episcopus, una per consensum et voluntatem domni archiepiscopi mei Egilii, ac ceterorum episcoporum sibi subditorum, omnibus tam presentibus quam et futuris sanctæ Dei ecclesiæ coepiscopis, notum esse volumus religionis canonice quemdam sacerdotem, Adelardum nomine, adiisse nostram, immo omnium sancta synodi Trecas habitæ ceterorum coespicoporum paternitatem, quorum nomina in sequentibus cum propriis adsignationibus inserta tenentur, petiitque humiliter ut regiam donationem quam per venerabilem preceptorum suorum conscriptionem ecclesiis sanctorum quæ in nostra Nevernensi parochia habentur, scilicet sancti Nazarii venerandi martyris et sancti Vincentii pretiosi confessoris, ubi ejus sacratissimum corpus jacens miraculis clarescit, sanctique Johannis precursoris Domini, sanctique Martini, necnon et sancti Hilarii ac sancti Germani conferre dignatus est ad restaurationem et relevationem earumdem ecclesiarum nostra confirmatione et auctoritate corroboraremus. Repperit enim domnus et senior noster res quondam ibi delegatus, ut ejus auctoritas testatur per diminutiones beneficiorum quorumdam exinde inordinabiliter abstractas, unde sustentari debuerant et contineri et sollicita procuratione reintegrare ordinabili amministratione eas ut prius fuerant studuit, videlicet in usu sacrificii salutaris, et in illuminatione ac reedificatione jam dictarum sanctarum ecclesiarum quas multimoda eversione destitutas condoluit, seu in victu et stipendiis canonicorum ibidem deservientium omnem donationem et reintegrationem statuit distribuendam, quemadmodum precepti ejus veneranda conscripta pronuntiant. Donat preterea Adelardus eidem vico Magniaco res quasdam proprietatis sue in honore sancti Vincentii, ejus videlicet cryptæ, ubi sanctum corpus ejus in ecclesia sancti Nazarii jacet, quæ sunt in pago Nevernense, in agro Magniacense, in villa Lursiaco; hoc est casuales cum vineis et hortilibus, ubi colligi possint vini modii centum quinquaginta; poscitque ut tam ea quæ ipse confert, quam etiam ea quæ Catholici fideles devoti ob utilitatem suam ibi contulerint, nostra auctoritate firmentur, et corroboratione fulciantur. Quod nos audientes, piaque meditatione tractantes, equum credimus ratumque ducimus, talibus petitionibus assensum prebere cum ea obsecratione in qua precatur, ut omnis ista donatio ab ordinatione et dominatione laicorum, comitum scilicet vel principum secularium abstrahatur, et sub dominatione Nevernensis episcopi agatur, ita ut idem Adelardus ejusque successores deinceps annis singulis, matri ecclesiæ sancti Cyrici libram cere exsolvant. Non tamen aliud humanæ servitutis obsequium a jam dicto Adelardo ejusque successoribus propter hoc exigatur, nisi quod dilectionis dulcedo per caritatis amministrationem exhibere jubet prelatis. Unde in Christi nomine cunctos, qui nobis Deo propitio per tempora labentia sunt successuri coespicopos contestantes, precamur ut nullo pacto tantorum virorum decretum parvipendatis, sed potius vestra sanctissima auctoritate quicquid in presenti privilegio de eodem vico, regiisque redintegrationibus, ac Adelardi petitionibus a sancta synodo definitum habetur, inconvulsum atque inviolatum permanere consentiatis, et paterna defensione spiritalique juvamine eis auxilium conferre in omnibus quibuscumque vestri indiguerint, prout vobis Deum propitium habere vultis, non differatis nec ullam seculi potestatem exinde nocere sinatis; sed liceat eumdem locum canonica exercitatione degere, ac predictas donationes et petitiones ubi delegatæ sunt permanere, absque aliqua inquietatione principum et sine preter quod superius insertum est censu quatenus quieto ordine ac secura mente Deo ibi servire ejusque sanctis ac pro pace et utilitate sanctæ Dei ecclesiæ ejusdem loci canonici valeant exorare, necnon etiam pro regis salute et prosperitate ac pro conjugis et sobolis incolumitate omnibus diebus ac noctibus intercedere, atque clementiam superni regis per eorumdem sanctorum interventione pulsare. Eigil, archiepiscopus sanctæ Senonensis ecclesiæ subscripsi, Wuanilo humilis Rotomorum episcopus subscripsi, Æneas Parisiensis episcopus subscripsi, Herardus Turonum archiepiscopus subscripsi, Folchricus indignus episcopus subscripsi, Actardus N.S. episcopus, Heliseus in D.S. Gislebertus humilis Carnotensis episcopus, Hildegarius Meldensis ecclesiæ humilis episcopus, Abbo humilis Nevernensis ecclesiæ episcopus, Aimo archidiaconus ad vicem Agilii, Aurelianensis ecclesiæ episcopus. Acta IIII nonas novembris, anno Incarnationis Domini nostri Jesu Christi DCCCLXVII, indictione I anno etiam XXVI regnante domino nostro Karolo rege, in Dei nomine feliciter.